CELEX: 52015DC0692
Language: mt
Date: 2015-11-26 00:00:00
Title: Rakkomandazzjoni għal RAKKOMANDAZZJONI TAL-KUNSILL dwar il-politika ekonomika taż-żona tal-euro

IL-KUMMISSJONI EWROPEA
            Brussell, 26.11.2015
            COM(2015) 692 final
            Rakkomandazzjoni għal
            RAKKOMANDAZZJONI TAL-KUNSILL
            dwar il-politika ekonomika taż-żona tal-euro
            {SWD(2015) 700 final}
            
               
         
         
            
            
            
               Rakkomandazzjoni għal
            
            
               RAKKOMANDAZZJONI TAL-KUNSILL
            
            
               dwar il-politika ekonomika taż-żona tal-euro
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 136, flimkien mal-Artikolu 121(2) tiegħu,
            
            
               Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta' pożizzjonijiet tal-baġit u s-sorveljanza u l-koordinazzjoni tal-politika ekonomika
                  1
               , u partikolarment l-Artikolu 5(2) tiegħu,
            
            
               Wara li kkunsidra r-Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi
                  2
               , u b'mod partikolari l-Artikolu 6(1) tiegħu,
            
            
               Wara li kkunsidra r-rakkomandazzjoni tal-Kummissjoni Ewropea,
            
            
               Wara li kkunsidra l-konklużjonijiet tal-Kunsill Ewropew,
            
            
               Wara li kkunsidra l-opinjoni tal-Kumitat Ekonomiku u Finanzjarju,
            
            
               Wara li kkunsidra l-opinjoni tal-Kumitat tal-Politika Ekonomika,
            
            
               Billi: 
            
            
               (1)L-irkupru ekonomiku qed ikompli b’pass moderat fiż-żona tal-euro
                  3
               . Is-sostenn u t-tisħiħ tat-tkabbir fiż-Żona tal-Euro jeħtieġ sforz politiku kontinwu biex ikun appoġġat l-aġġustament bilanċjat fis-setturi privati u pubbliċi, titjieb il-kapaċità ta' aġġustament u biex tiżdied il-kompetittività u l-potenzjal tat-tkabbir tal-ekonomija f’terminu medju sa terminu twil. Il-pass tat-tkabbir huwa mxekkel minn legati tal-kriżijiet ekonomiċi u finanzjarji riċenti, fosthom l-ibbilanċjar mill-ġdid estern li għadu għaddej, livelli għoljin ta’ dejn pubbliku u privat, qgħad għoli kif ukoll riġiditajiet strutturali persistenti fis-swieq nazzjonali tax-xogħol u tal-prodotti. L-investiment jibqa' dgħajjef minħabba dawn il-fatturi imma wkoll minħabba ostakoli oħra, bħall-ambjenti kuntrarji għan-negozju, ineffiċjenzi fl-amministrazzjoni pubblika, kif ukoll ostakoli għall-aċċess tal-finanzjament
            
            
               (2)L-implimentazzjoni ta’ riformi strutturali ambizzjużi li jżidu l-produttività u jagħtu spinta lill-potenzjal tat-tkabbir jeħtieġ li tissaħħaħ f'konformità mal-prijoritajiet tal-politika stabbiliti fl-Istħarriġ Annwali dwar it-Tkabbir tal-2016 għall-Istati Membri kollha tal-UE
                  4
               . Jekk imwettqa b'mod konġunt madwar l-Istati Membri, ir-riformi strutturali joffru benefiċċji għaż-Żona tal-Euro kollha kemm hi permezz ta' effetti konsegwenzjali pożittivi, notevolment permezz ta' mezzi kummerċjali u finanzjarji. Minkejja xi progress fir-rigward ta’ riformi biex titjieb ir-reżiljenza tas-swieq tax-xogħol, għad hemm diverġenza sinifikanti fiż-Żona tal-Euro kollha, speċjalment rigward ir-rati ta’ qgħad taż-żgħażagħ u ta' dawk li ilhom ħafna żmien qiegħda. Dawk l-Istati Membri li wettqu riformi komprensivi fis-suq tax-xogħol u l-protezzjoni soċjali qabel il-kriżi kienu f'pożizzjoni aħjar li jappoġġaw l-impjiegi u jippriservaw sens ta' ġustizzja matul it-tnaqqis fir-ritmu ekonomiku. Riformi bħal dawn jinkludu arranġamenti kuntrattwali flessibbli u kredibbli, strateġiji komprensivi ta’ tagħlim tul il-ħajja, politiki effettivi attivi tas-suq tax-xogħol, u sistemi moderni ta’ protezzjoni soċjali. Barra minn hekk, it-tnaqqis tal-porzjon tat-taxxa fuq ix-xogħol, partikolarment għal dawk b’introjtu baxx u l-iżgurar ta' sistemi tat-taxxa l-istess għal kulħadd, jistgħu jtejbu r-riżultati. 
            
            
               (3)It-tfassil addattat u l-implimentazzjoni malajr tar-riformi tista' tgħin biex jiġu indirizzati l-iżbilanċi eżistenti fiż-Żona tal-Euro kif ukoll biex tiġi evitata l-akkumulazzjoni ta’ oħrajn ġodda. Id-diskussjonijiet tematiċi mill-Grupp tal-Euro, b’konċentrazzjoni akbar fuq il-valutazzjoni komparattiva, li jsegwu l-aħjar prattiki u l-pressjoni tal-pari, jistgħu jikkontribwixxu biex jippromwovu l-konverġenza lejn l-aħjar prestazzjoni. Il-Grupp tal-Euro għalhekk għandu jsaħħaħ aktar diskussjonijiet tematiċi dwar riformi f’oqsma li huma essenzjali għall-funzjonament tal-UEM, jiżgura segwitu xieraq, u jivvaluta regolarment l-implimentazzjoni ta’ riformi, b’mod partikolari għall-pajjiżi taħt monitoraġġ speċifiku fil-qafas tal-Proċedura ta’ Żbilanċi Makroekonomiċi. 
            
            
               (4)Il-politiki fiskali huma kwistjoni ta’ interess komuni vitali fl-Unjoni Ekonomika u Monetarja. Linji ta’ politika fiskali nazzjonali responsabbli li jirrispettaw ir-regoli fiskali komuni huma essenzjali biex tkun żgurata s-sostenibbiltà tad-dejn u biex l-istabbilizzaturi fiskali jkunu f'pożizzjoni li jaħdmu u jilqgħu ix-xokkijiet speċifiċi għall-pajjiż. Barra minn hekk, fid-dawl tal-effetti konsegwenzjali bejn l-Istati Membri taż-Żona tal-Euro, huwa essenzjali wkoll li tinkiseb pożizzjoni fiskali xierqa fuq il-livell taż-Żona tal-Euro kollha kemm hi u biex jiġu evitati politiki fiskali pro-ċikliċi. Dan jitlob li jsir rinforz sinifikanti fil-koordinazzjoni tal-politiki fiskali fl-unjoni monetarja b’rispett sħiħ tal-Patt ta’ Stabbiltà u Tkabbir. F’dan il-kuntest, il-qagħda fiskali aggregata ġeneralment newtrali fiż-Żona tal-Euro mistennija fl-2016 tidher addattata fid-dawl tal-kundizzjonijiet makroekonomiċi ġenerali u r-riskji negattivi għat-tkabbir. Fir-rigward tal-2017, fuq il-bażi tat-tbassir ta' lakuna fl-output li dejjem qed tingħalaq, il-politiki fiskali għandhom jibbilanċjaw il-ħtieġa li tiġi evitata l-proċikliċità u t-tnaqqis tad-dejn pubbliku biex jiġu restawrati bafers fiskali. Dan għandu jkun rifless fit-tħejjijiet għall-Programmi ta' Stabbiltà aġġornati tar-Rebbiegħa 2016, b'kunsiderazzjoni tal-iżviluppi ekonomiċi u fiskali l-aktar reċenti. Il-kompożizzjoni tal-istrateġiji fiskali għadha mhijiex suffiċjentament favorevoli għat-tkabbir. Kif enfasizzat fir-rakkomandazzjonijiet lill-Istati Membri taż-Żona tal-Euro fis-sajf tal-2015
                  5
               , l-Istati Membri għandhom jorganizzaw diskussjonijiet tematiċi dwar titjib fil-kwalità u s-sostenibilità tal-finanzi pubbliċi.  
            
            
               (5)L-Unjoni Bankarja għandha tiġi implimentata bis-sħiħ. L-ewwel nett, id-Direttiva dwar l-Irkupru u r-Riżoluzzjoni tal-Banek trid tiġi kompletament trasposta sat-30 ta’ Novembru 2015 kif meħtieġ mit-28 Stat Membru kollha. It-tieni, fir-rigward tar-riżoluzzjoni bankarja, għandhom jidħlu fis-seħħ mingħajr dewmien arranġamenti ta' finanzjament temporanju xierqa sabiex il-Fond Uniku ta’ Riżoluzzjoni (Single Resolution Fund, SRF) jkun f'pożizzjoni li jiffaċċja l-ħtiġijiet ta’ finanzjament potenzjali mill-1 ta’ Jannar 2016. Barra minn hekk, għandu jkun miftiehem mill-aktar fis possibbli pjan ta’ emerġenza fiskalment newtrali għall-SRF matul il-perjodu ta’ tranżizzjoni. Fl-aħħar nett, bħala parti mill-iżvilupp ulterjuri tal-Unjoni Bankarja, il-Kummissjoni pproponiet fl-24 ta' Novembru 2015 il-ħolqien ta’ sistema Ewropea ta’ assigurazzjoni tad-depożiti għall-Istati Membri taż-Żona tal-Euro
                  6
               . 
            
         
         
            
               (6)Il-kundizzjonijiet fis-swieq finanzjarji għadhom b’mod ġenerali favorevoli fiż-Żona tal-Euro, fl-isfond ta’ politika monetarja akkomodanti. Madankollu, il-fundamentali ekonomiċi dgħajfin u livell għoli ta’ ingranaġġ fis-settur privat ikomplu jkunu ta’ piż fuq id-domanda għal self bankarju u b’hekk għat-tkabbir ekonomiku. Il-karti tal-bilanċ tal-banek għadhom taħt pressjoni mil-livelli għolja ta’ self improduttiv, li jostakola l-attività tas-self. Ir-reġimi ta’ insolvenza diverġenti u kultant inadegwati fl-UE jikkontribwixxu għad-dewmien tat-tnaqqis tad-dejn tas-settur privat, li jżomm lura l-investiment. 
            
            
               (7)Minkejja l-kisbiet riċenti fit-tisħiħ tal-arkitettura tal-UEM, għad trid tkompli l-ħidma dwar it-tlestija. Ir-Rapport tal-Ħames Presidenti ta’ Ġunju 2015 jindika t-triq ’il quddiem biex tiġi kkompletata l-UEM sa mhux aktar tard mill-2025
                  7
               . Fil-21 ta’ Ottubru 2015, il-Kummissjoni Ewropea adottat l-ewwel sett ta' proposti ta’ segwitu għar-rapport
                  8
               . L-Istati Membri taż-Żona tal-Euro għandhom jieħdu sjieda kollettiva u jimxu 'l quddiem fil-ħin bl-implimentazzjoni ta’ inizjattivi f'perjodu qasir u medju lejn l-ikkompletar tal-Unjoni Ekonomika u Monetarja. Bil-ħsieb li tiġa ffaċilitata aktar il-konverġenza madwar iż-Żona tal-Euro, il-proposti jinkludu miżuri biex tissaħħaħ id-dimensjoni taż-Żona tal-Euro tas-Semestru Ewropew permezz, fost l-oħrajn, ta' pubblikazzjoni preċedenti tar-rakkomandazzjonijiet għaż-Żona tal-Euro, bil-ħsieb li jiġu identifikati l-isfidi komuni kmieni fil-proċess u biex tiġi infurmata l-formulazzjoni tar-Rakkomandazzjonijet Speċifiċi għall-Pajjiż għall-Istati Membri taż-Żona tal-Euro li għandhom jiġu adottati aktar tard fis-Semestru Ewropew,
            
            
               B’DAN JIRRAKKOMANDA li l-Istati Membri taż-Żona tal-Euro jieħdu azzjoni b'mod individwali u kollettiv fil-Grupp tal-Euro, fil-perjodu 2016-2017 biex: 
            
            
               1.Jiġu segwiti politiki li jappoġġjaw l-irkupru, jippromwovu l-konverġenza, jiffaċilitaw il-korrezzjoni tal-iżbilanċi makroekonomiċi u jtejbu l-kapaċità ta’ aġġustament. Għal dan il-għan, l-Istati Membri, b’mod partikolari dawk bi stokkijiet kbar ta’ dejn privat u barrani għandhom jimplimentaw riformi li jtejbu l-produttività, irawmu l-ħolqien tal-impjiegi, iżidu l-kompetittività u jtejbu l-ambjent tan-negozju. L-Istati Membri b’bilanċi favorevoli kbar fil-kontijiet kurrenti għandhom jimplimentaw bħala miżuri ta’ prijorità li jgħinu biex it-tifdil eċċessiv jiġi kkanilizzat lejn l-ekonomija domestika u b’hekk jiġi stimulat l-investiment domestiku.
            
            
               2.Jimplimentaw riformi li jikkombinaw (i) kuntratti tax-xogħol flessibbli u kredibbli li jippromwovu tranżizzjonijiet tas-suq tax-xogħol u jevitaw suq tax-xogħol b'żewġ livelli; (ii) strateġiji komprensivi ta' tagħlim tul il-ħajja; (iii) politiki effettivi biex jgħinu lill-persuni qiegħda jerġgħu jidħlu fis-suq tax-xogħol u (iv) sistemi moderni ta' protezzjoni soċjali li jappoġġaw lil dawn fil-bżonn u jipprovdu inċentivi għalll-integrazzjoni fis-suq tax-xogħol u (v) swieq miftuħa u kompetittivi tal-prodotti u s-servizzi. Inaqqsu l-porzjon tat-taxxa fuq ix-xogħol, partikolarment għal dawk bi dħul baxx, b’mod li jkun newtrali għall-baġit biex jitrawwem il-ħolqien tal-impjiegi.
            
            
               3.Iżommu pożizzjoni fiskali ġeneralment newtrali fl-2016 skont kif ippjanat. Fir-rigward tal-2017, inaqqsu d-dejn pubbliku biex jirrestawraw bafers fiskali filwaqt li jevitaw il-proċikliċità, b’rispett sħiħ tal-Patt ta’ Stabbiltà u Tkabbir. Jiddifferenzjaw l-isforz fiskali minn Stati Membri individwali b'kunsiderazzjoni tal-pożizzjoni rispettiva tagħhom vis-à-vis r-rekwiziti skont l-SGP u l-ħtiġijiet tagħhom ta’ stabbilizzazzjoni, filwaqt li jitqiesu l-effetti konsegwenzjali fost il-pajjiżi taż-Żona tal-Euro. Għal dan l-għan, jiddiskutu l-pożizzjoni fiskali taż-Żona tal-Euro fil-fil-ħin għat-tħejjija u l-preżentazzjoni tal-Programmi ta’ Stabbiltà u l-Abbozz ta' Pjanijiet Baġitarji.
            
            
               4.Jiffaċilitaw tnaqqis gradwali tas-self improduttiv tal-banek u jtejbu l-proċideminenti tal-insolvenza għan-negozji u l-unitajiet domestiċi. Fi Stati Membri bi stokkijiet kbar ta’ dejn privat, jippromwovu tnaqqis fl-ingranaġġ ordinat, inkluż billi jiffaċilitaw soluzzjoni vijabbli tad-dejn privat.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  ĠU L 209, 2.8.1997, p. 1.
               
               
                  
                     (2)
                  ĠU L 306, 23.11.2011, p. 25.
               
               
                  
                     (3)
                  It-Tbassir Ekonomiku tal-Ħarifa 2015 tal-Kummissjoni.
               
               
                  
                     (4)
                  L-Istħarriġ Annwali dwar it-Tkabbir tal-2016.
               
               
                  
                     (5)
                  ĠU C 272, 18.8.2015, p. 98.
               
               
                  
                     (6)
                  COM(2015) 586 final, 24.11.2015.
               
               
                  
                     (7)
                  L-ikkompletar tal-Unjoni Ekonomika u Monetarja Ewropea, Rapport minn Jean-Claude Juncker f'kollaborazzjoni mill-qrib ma' Donald Tusk, Jeroen Dijsselbloem, Mario Draghi u Martin Schulz.
               
               
                  
                     (8)
                  http://ec.europa.eu/priorities/economic-monetary-union/docs/single-market-strategy/communication-emu-steps_en.pdf